b'\n_START_ARTICLE_\nDija\xc5\xa1ka organizacija Slovenije\n_START_SECTION_\nZgodovina\n_START_PARAGRAPH_\nPo razpadu Zveze dijakov Slovenije (ZDS) oktobra 1993 se je na pobudo dijakov, v okviru \xc5\xa0tudentske organizacije Univerze v Ljubljani (\xc5\xa0OU) s sede\xc5\xbeem na Kersnikovi 4, odprl projekt imenovan Dija\xc5\xa1ka sekcija Slovenije (DSS). Projekt je bil namenjen ponovnemu organiziranju dijakov, toda pod nadzorom finan\xc4\x8dnega stanja, katerega glavni in edini prihodek jim je nudila \xc5\xa0OU, bil pa je dele\xc5\xbe prihodka, ki so ga ustvarili dijaki preko \xc5\xa0tudentskega servisa \xc5\xa0OU.  Glavni Namen DSS je bil izbolj\xc5\xa1ati polo\xc5\xbeaj srednje\xc5\xa1olcev v izobra\xc5\xbeevalnem procesu tako v materialnem kot tudi v vsebinskem smislu, predvsem pa skrb za varovanje pravic in interesov dijakov._NEWLINE_Osnovni cilji DSS so bili izbolj\xc5\xa1anje materialnega polo\xc5\xbeaja dijakov, izbolj\xc5\xa1anja materialnih pogojev dela na \xc5\xa1olah, pove\xc4\x8devanje strpnosti, uveljavitev mednarodnih kriterijev znanja, kontrola rezultatov izobra\xc5\xbeevanja, ve\xc4\x8dje sodelovanje med \xc5\xa1olami doma in v tujini, vplivanje na Dr\xc5\xbeavni Zbor RS pri sprejemanju \xc5\xa1olske zakonodaje, izbolj\xc5\xa1anje kvalitete pou\xc4\x8devanja, uveljavitev pravice rednega neformalnega ocenjevanja kvalitete dela u\xc4\x8diteljev._NEWLINE_DSS se je leta 2003 preimenovala v Dija\xc5\xa1ko organizacijo Slovenije in pre\xc5\xa1la pod okrilje \xc5\xa0tudentske organizacije Slovenije._NEWLINE_Na obmo\xc4\x8dju Ljubljane je kasneje nastala Dija\xc5\xa1ka skupnost Ljubljana (DSL), ki deluje v okviru \xc5\xa0tudentske organizacije Univerze v Ljubljani, v Mariboru podobno nalogo opravlja Dija\xc5\xa1ka skupnost Maribor (DSM) v okviru \xc5\xa0OUM, na Primorskem pa Obalna dija\xc5\xa1ka skupnost (ODS) v okviru \xc5\xa0OUP.'